มิตตัลล้มโต๊ะซื้อหุ้นรายย่อยจีสตีล
อาร์เซลอร์ มิตตัล ล้มโต๊ะรับซื้อหุ้นจีสตีลจากรายย่อย ตั้ง “บรุ๊คเคอร์ กรุ๊ป” ที่ปรึกษา เพิ่มทางเลือกเจรจาผู้ร่วมทุนใหม่
21 ธ.ค. 2554

อาร์เซลอร์ มิตตัล ล้มโต๊ะรับซื้อหุ้นจีสตีลจากรายย่อย ตั้ง “บรุ๊คเคอร์ กรุ๊ป” ที่ปรึกษา เพิ่มทางเลือกเจรจาผู้ร่วมทุนใหม่ 
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า วันที่ 20 ธ.ค. ได้รับแบบประกาศปฏิเสธการทำคำเสนอซื้อหลักทรัพย์ (เทนเดอร์ออฟเฟอร์) ของบริษัท จีสตีล (GSTEEL) ตามที่บริษัท อาร์เซลอร์ มิตตัล (AM) เคยประกาศเจตนาไว้ (แบบ 2475) 
นายริวโซ โอกิโน ประธานเจ้าหน้าที่บริหารร่วม บริษัท จีสตีล เปิดเผยว่าบริษัทและ AM มีความเห็นร่วมกันในการยกเลิกสัญญาการร่วมทุนซึ่งไม่เรียบร้อยและหมดเวลา หลังจากเจรจามาร่วม 1 ปี คาดว่าจะเริ่มเจรจาใหม่หลังต้นปี 2555ไปแล้ว 
นอกจากนี้ จีสตีลยังแต่งตั้งบริษัทบรุ๊คเคอร์ กรุ๊ป (BROOK) เป็นที่ปรึกษาในการหาผู้ร่วมทุนใหม่ต่อไป
แหล่งข่าวจากวงการเหล็ก เปิดเผยว่า เชื่อว่าสาเหตุการยกเลิกการทำคำเสนอซื้อหุ้นจีสตีลมาจากอาร์เซลอร์ มิตตัล ประสบปัญหาวิกฤตในยุโรป ส่งผลต่อการลงทุนในหลายๆ แห่งของกลุ่มนี้ ซึ่งไม่เฉพาะต่อประเทศไทย ล่าสุดการลงทุนเหมืองแร่ในประเทศออสเตรเลียมูลค่า 4,900 ล้านเหรียญสหรัฐ ได้ยกเลิกเช่นกัน
“เชื่อว่าเมื่อคุณชาญ บูลกุล เข้ามาเป็นที่ปรึกษาหาผู้ร่วมทุนครั้งนี้ จะเป็นประโยชน์กับผู้ถือหุ้น รวมทั้งปีที่ผ่านมาประสบความสำเร็จในการปรับโครงสร้างหุ้นกู้ให้กับจีสตีลมาแล้ว จึงเชื่อว่าน่าจะนำดีลที่ดีกว่ามาให้จีสตีล” แหล่งข่าวเปิดเผย
นายชาญ บูลกุล ประธานกรรมการ บริหาร บริษัท บรุ๊คเคอร์ กรุ๊ป กล่าวว่าอยู่ระหว่างการเจรจาหาผู้ร่วมทุนใหม่ 2 ราย และดำเนินการรายละเอียดอยู่ คาด ว่าไม่เกินไตรมาสแรกปี 2555 น่าจะสรุปผลการเจรจาได้
สำหรับการเจรจากับ AM นั้น นายชาญ กล่าวว่า เบื้องต้นเป็นเพียงการยกเลิกสัญญาการซื้อหุ้นและการร่วมทุน แต่ยังไม่ยกเลิกการเจรจาร่วมทุนใหม่ 
“ผู้ร่วมทุน 2 รายที่เจรจาอยู่ยังไม่ได้ตัดสินใจเลือกรายใดรายหนึ่ง เพราะต้องเปรียบเทียบให้ได้ข้อเสนอที่ดีที่สุดกับจีสตีล แต่ก็ยังไม่ตัดที่จะเริ่มเจรจาใหม่กับ AM ด้วย หากได้เงื่อนไขที่ดีขึ้น” แหล่งข่าวเปิดเผย
นักวิเคราะห์เหล็ก กล่าวว่า เงื่อนไขการร่วมทุนของ AM ไม่เป็นประโยชน์กับจีสตีล เนื่องจากต้องเสียค่าธรรมเนียมให้กับ AM ปีละถึง 40 ล้านบาท อีกทั้งอัตราดอกเบี้ยที่คิดอยู่ในอัตราที่สูงมากคือ 12%
นายธวัชชัย พิทยโสภณ ผู้อำนวยการสำนักงานเลขาธิการ ก.ล.ต. กล่าวว่า การยกเลิกของ AM มาจากเงื่อนไขสัญญาซื้อขายหุ้นสามัญเพิ่มทุนจีสตีลไม่สำเร็จซึ่งถือเป็นเงื่อนไขบังคับก่อนการทำเทนเดอร์ออฟเฟอร์ นอกจากนี้ระยะเวลาการประกาศเจตนาหากเกิน 6 เดือน หรือ 1 ปี ไม่สามารถทำได้ ต้องยกเลิกเทนเดอร์ออฟเฟอร์